Hun har youtubet om alt fra Susan Ipsen-mordet i 1998 til Amagermandens serieforbrydelser og Peter Madsen-sagen.

Men nu vælger den 20-årige youtuber Camilla Richardt at trække stikket på sine populære videoer, der går under navnet 'Krimi Søndag'.

Det siger hun i en ny video, hun har lagt op på sin Youtube-kanal.

- Det er en lidt svær video for mig at lave, men jeg synes, det er en, I fortjener at få, lyder det i starten af den 17 minutter lange video, der bærer titlen 'Jeg har brug for at være ærlig'.

Senere i videoen forklarer hun:

- Jeg har det virkelig ikke særlig godt lige for tiden. Det ('Krimi Søndag') gik hen og blev en frygt for mig fremfor en ting, der gjorde mig glad. For nu holder jeg en pause med at køre 'Krimi Søndag'.